ગાંધીનગરના ચ-૩ સર્કલ નજીક સેન્ટ ઝેવિયર્સ સ્કૂલ સામે સેક્ટર-૧૦-એમાં આવેલી સીબીઆઇની કચેરી ખાતે શુક્રવારે સવારે સવારે ૧૧ વાગ્યે કોંગીજનો એકઠા થવા લાગ્યા હતાં. ભાજપ સરકાર દ્વારા સીબીઆઇના ડિરેક્ટરને હોદ્દા ઉપરથી દૂર કરવાનો રાતોરાત કરાયેલો આદેશ ગેરકાયદે હોવાનો અને સીબીઆઇના બે ઉચ્ચ અધિકારી વચ્ચેના ગજગ્રાહમાં ભાજપ સરકારના કૌભાંડો છતા થાય તેવી દહેશતથી સરકારે હસ્તક્ષેપ કર્યો હોવાના આક્ષેપ સાથે પ્રદેશ કોંગ્રેસ દ્વારા તેનો વિરોધ કરવામાં આવ્યો હતો. તેમાં પ્રદેશ કોંગ્રેસના નેતાઓ અર્જુન મોઢવાડિયા, જગદિશ ઠાકોર, કરશનદાસ સોનેરી, લાખાભાઇ ભરવાડ, ગાંધીનગર જિલ્લા કોંગ્રેસ પ્રમુખ સૂર્યસિંહ ડાભી, ડો.સી.જે ચાવડા સહિત અન્ય ૧૧ કોંગી ધારાસભ્યો, વિવિધ પાંખના હોદ્દેદારો અને કાર્યકરો મોટી સંખ્યામાં હાજર રહ્યાં હતાં. મહિલા આગેવાનો અને કાર્યકરો પણ દેખાવમાં જોડાઇ હતી.